Marianne Bigum (SF), 2024-10-24:
Mange tak.
I dag er det verdens FN-dag, hvor vi markerer grundlæggelsen af De Forenede Nationer i 1945.
I dag husker vi på vigtigheden af det internationale samarbejde om de internationale problemer og ikke mindst samarbejdet om verdensmålene for en bæredygtig klode.
Der skal ikke være nogen tvivl om, at SF er imod handel med ulovligt fældet træ, eller at vi er imod skovrydning i det hele taget.
SF kan støtte lovforslaget, men kommer også til at sende nogle spørgsmål om tilsyn og sanktioner ved overtrædelse.
Hvis ikke vi får bremset det skræmmende fald i det globale skovareal, vi ser hvert eneste år, så har vi ikke en chance for at undgå samfundsomvæltende klimaforandringer eller for at bremse det globale fald, vi ser i antallet af arter og bestande af vilde dyr.
Ifølge WWF's nye »Living Planet Report«, der udkom for et par uger siden, er bestandene af vilde pattedyr faldet med omkring tre fjerdedele over de sidste 50 år, og meget af det fald skyldes skovrydning.
Samtidig er rydningen af skov ifølge FN's Klimapanel årsag til omkring 10-15 pct. af de globale drivhusgasudledninger.
Det er derfor set med SF's øjne fuldstændig afgørende, at vi får bremset og stoppet afskovningen.
Hvis det skal lykkes, skal den globale efterspørgsel efter træ og fodersoja ned.
Det er et trist faktum, at danskerne målt pr. indbygger ligger i toptre over dem i EU, som har det største afskovningsaftryk.
Det skyldes primært Danmarks årlige import af ca. 1,7 mio. t soja til dyrefoder.
Er det muligt at gøre noget ved det?
Ja, det er det.
I 2019 blev Dansk Alliance for Ansvarlig Soja skabt.
Her forpligtede 24 centrale aktører sig til et bindende sektorsamarbejde for at øge andelen af importeret soja, der er certificeret som ansvarlig soja.
Jeg noterer mig og er glad for, at regeringen i høringsnotatet til dette lovforslag står fast på lovforslagets vigtighed, og at forordningen skal implementeres og finde anvendelse som aftalt i EU uden forsinkelse, ligesom ministeriet vil understøtte en succesfuld implementering af forordningen.
En succesfuld implementering kræver partnerskab og samarbejde med tredjelande, så vi sikrer, at vi ikke i kampen mod afskovning kommer til at skabe handelsbarrierer for småbønderne, eller at virksomhederne helt fravælger dem.
Ligesom med CSRD-forordningen må den her forordning heller ikke blive en dokumentationsøvelse.
Den skal være et strategisk værktøj for reel forandring.
Dette er nok en opgave, som kommer til at kræve nye arbejdsgange hos virksomheder, hvilket selvfølgelig tager tid og kræver en indsats af dem.
Derfor er det godt, men ikke godt nok at hjælpe tredjelandene med udviklingsmidler.
Vi skal også hjælpe virksomhederne i Danmark med at leve op til de stigende bæredygtighedskrav.
Derfor vil jeg gerne fremhæve det vigtige arbejde, som Etisk Handel leverer, f.eks. med deres videncenter for bæredygtige værdikæder, som hjælper særlig små og mellemstore virksomheder, samt det store, flotte arbejde, som Global Compact laver.
Deres arbejde bringer håb om, at det er muligt at lykkes med verdensmålene.
Det er der brug for, for i dag er også dagen, hvor FN har offentliggjort en ny rapport, som siger, at uden et decideret kvantespring styrer verden mod en dyster klimavirkelighed med en farlig, katastrofal global temperaturstigning på 3,1 grader.
Er denne lovgivning så dette kvantespring?
Desværre ikke, for Danmarks ressourceforbrug er helt grundlæggende uholdbart, og det er indlysende, at krav om bæredygtighedscertificering af soja, træprodukter og træpiller er vigtigt, men ikke nok.
Det er også nødvendigt at nedbringe Danmarks store import af træpiller og fodersoja i sin helhed, gerne via afgifter, hvis vi for alvor skal reducere afskovningen. Tak for ordet.